Pripravili sme pre vás sprievodcu, aby ste mohla čerpať tipy a základné odporúčania, ktoré vám pomôžu s dojčením ešte pred tým, než dieťa príde na svet.
Pred narodením dieťaťa: príprava na dojčenie
Príprava môže celkom určite prispieť k úspešnému dojčeniu. Najlepšie je začať plánovať už počas tehotenstva. Pýtajte sa, vyhľadávajte informácie a zoznamujte sa s rôznymi názormi. Tiež by ste mala zvážiť nasledujúce opatrenia:
Skontrolujte bradavky – ak sú ploché alebo vpáčené, poraďte sa so svojím lekárom, pôrodnou asistentkou alebo laktačnou poradkyňou, ktorí Vám môžu odporučiť osvedčené tipy a rady pre úspešné dojčenie.
Pripravte si do mrazničky a do chladničky hotové jedlá a malé desiaty – pripravte si maximum vecí dopredu, neskôr si za to poďakujete.
Hľadajte podporu u ochotných príbuzných a priateľov – o svojom rozhodnutí dojčiť informujte svojho partnera a uistite sa, že obaja chápete, aké nároky to bude predstavovať, najmä v prvých dňoch po pôrode. Ak to bude potrebné, požiadajte rodinu a priateľov o pomoc s upratovaním, prípravou jedla a nákupmi.
Dieťatko je na svete, teraz je potrebné dbať na jeho úspešný štart
Prvýkrát by ste mala dieťa priložiť na dojčenie počas prvých tridsiatich minút po pôrode
Začnite dieťa dojčiť čo najskôr po pôrode – najlepšie do tridsiatich minút. V tejto dobe sú deti obvykle čulejšie a javia o dojčenie najväčší záujem. Sací reflex je v tejto chvíli obzvlášť silný. Kontakt kože na kožu je veľmi dôležitý a napomáha úspešnému začiatku dojčenia. V mnohých odborných štúdiách sa uvádza, že úspešnosť dojčenia závisí práve od tohto prvého dojčenia do tridsiatich minút od pôrodu.
Dojčenie podľa potreby
Čím častejšie budete dieťa dojčiť, tým viac mlieka Vaše telo vyprodukuje. Dieťa teda dojčite, kedykoľvek budete mať dojem, že má hlad. U väčšiny novorodencov to znamená dojčenie každé 2 – 3 hodiny cez deň aj v noci, t. j. 8 až 12 krát počas 24 hodín. Po pôrode využite možnosti spania v jednej miestnosti s dieťatkom, ktorú väčšina nemocníc ponúka, a od začiatku dieťa dojčite, kedykoľvek o to prejaví záujem.
Základné rady a tipy na dojčenie: postup krok za krokom
Pripravte si vhodné prostredie
Dojčenie by malo byť chvíľou, ktorú budete tráviť so svojím dieťaťom v pokoji. Zaveďte si systém, ktorý pre Vás bude pohodlný. Usaďte sa do pohodlného kresla a pripravte si nasledujúce pomôcky:
Vankúš na dojčenie, ktorým dieťa na kolenách podopriete.
Stoličku na dojčenie, aby ste mohla mať nohy vo zvýšenej polohe, a uvoľniť tak napätie v chrbtici.
Veľký pohár vody a možno niečo malé na jedenie.
Neponáhľajte sa
Odstráňte zo svojho okolia všetky rušivé elementy. Dojčenie je chvíľa len pre Vás a pre dieťa. Prvé pokusy o dojčenie by ste mala vykonávať pomaly a v pokoji. Neočakávajte od seba ani od dieťaťa hneď od začiatku príliš veľké výkony a nebojte sa požiadať o radu svojho lekára, laktačnú poradkyňu, sestru v nemocnici alebo niekoho z rodiny.
Snažte sa prikladať dieťa k prsníku a nie prsník k dieťaťu. Dieťa pevne pritlačte k telu tak, že sa budete vzájomne dotýkať kožou a bruchom a ústa sa budú dotýkať bradavky. Podopierajte dieťaťu krk a plecia, ale dávajte pozor, aby ste mu netlačila na hlavičku, pretože by to mohlo spôsobiť, že sa dieťa začne od prsníka odťahovať. Ak bude mať dieťa skrútený krk, bude sa mu horšie prehĺtať. Preto skontrolujte, či je telíčko narovnané a uši, plece a bok sú v jednej rovine. Prsník si podopierajte prstami, ale nedotýkajte sa dvorca. Palec by mal byť hore.
Jemne stimulujte pery dieťatka bradavkou, pokiaľ nebudú široko otvorené ako pri zívaní. Keď budú pery doširoka otvorené, rýchlo dieťatku zatlačte na plecia, bradu a spodnú čeľusť, aby sa dostali do kontaktu s prsníkom, pokiaľ sú ústa široko otvorené. Keď sa dieťa jazykom dotkne bradavky, horná pera sa uzatvorí okolo prsníka a prekryje celú bradavku a väčšinu dvorca a pevne sa prisaje. Obe pery by mali byť vyšpúlené smerom von. Mala by ste vidieť, ako čeľusť vykonáva sacie pohyby.
Bradavka by mala byť čo najviac vzadu v ústach dieťaťa. Ak je dojčenie bolestivé, môže to znamenať, že je dieťa prisaté len k bradavke a nie k celému prsníku. Jemne vsuňte prst do kútika úst dieťaťa, čím prerušíte cicanie.
Dieťa znova umiestnite do správnej polohy a nechajte ho, aby sa znova prisalo k prsníku.
Keď sa dieťa prisaje a začne prúdiť mlieko, uvidíte výrazné pohyby čeľusti a počujete jemné pohyby prehĺtania. Potom, keď sa dieťa dostatočne napije, budú Vaše prsia mäkšie a menej plné než pred dojčením.
Správna poloha je pre účinné dojčenie kľúčová a navyše pomáha predchádzať potenciálnym problémom, ako sú rozpraskané alebo boľavé bradavky.
Prisatie a uvoľnenie
Schopnosť správne sa prisať je kľúčová pre Vašu spokojnosť i spokojnosť dieťaťa. Dieťa sa dostatočne napije a vy sa budete cítiť pohodlne a uvoľnene a dojčenie bude pre oboch uspokojujúcim a príjemným zážitkom.
V správnej polohe sa dieťa môže prisať tak, že bude mať bradavku hlboko v zadnej časti úst a nebude ju objímať len ďasnami, čo môže viesť k popraskaniu bradavky. Dieťa je pravdepodobne v dobrej pozícii, ak:
Nemusí otáčať hlavu na stranu, aby sa dostalo k prsníku. Brucho dieťaťa by malo byť v kontakte s Vaším bruchom.
Nechajte dieťa, aby doširoka otvorilo ústa a takto sa prisalo k Vášmu prsníku, potom položte ruku pod ramená dieťaťa a pritiahnite si ho bližšie k telu.
Dieťa by malo ústami objať väčšinu prsného dvorca (hnedá koža okolo bradavky) tak, že spodná pera bude prekrývať väčšiu časť bradavky než horná pera. Brada dieťaťa je pritlačená k prsníku
Uistite sa, že dieťa môže ľahko dýchať nosom. Ak tomu tak nie je, zľahka zatlačte prstom na prsník, aby sa vytvorila vzduchová kapsa.
Ak má dieťa široko otvorené ústa, počujete počas cicania malé prestávky. Možno bude zo začiatku cicať rýchlo a v priebehu dojčenia bude cicanie pomalšie a hlbšie.
Dotyk hornej pery
Dotyk na hornej pere môže byť dostatočným impulzom na aktiváciu hľadacieho reflexu, dieťa otočí hlavu so široko otvorenými ústami smerom k bradavke. Hľadací reflex spočíva v tom, že dieťa inštinktívne otáča hlavu za objektom, ktorý sa dotkne jeho tváre, a pomáha dieťaťu nájsť prsník.
Naučte sa uvoľniť cicanie
Ak chcete cicanie prerušiť a presunúť dieťa k druhému prsníku, zľahka vsuňte prst medzi spodné a horné ďasná dieťaťa, aby otvorilo ústa. Mala by ste mať ostrihané nechty a postupovať skutočne veľmi jemne.
Dôležité upozornenia
Ak je dojčenie bolestivé, môže to byť kvôli tomu, že dieťa je prisaté len k bradavke a nie k prsníku. Keď sa dieťa prisaje a mlieko začne tiecť, mala by ste vnímať výrazné pohyby čeľuste a počuť, ako dieťa prehĺta.
Ak máte pocit, že je dieťa zle prisaté, dojčenie prerušte, ako je uvedené vyššie, a upravte pozíciu.
Keď sa dieťa bude cítiť sýte, prehĺtanie sa spomalí. V tejto chvíli je vhodné dieťa od prsníka odtiahnuť, dať ho odgrgnúť a presunúť ho k druhému prsníku.
V prípade potreby vyhľadajte odbornú pomoc
Väčšinu problémov pri dojčení je možné ľahko zvládnuť. Je možné, že sa budete potrebovať na niektoré veci spýtať a poradiť sa s odborníkmi. Ak sa Vám dostane rýchlej podpory, zvýši sa tým pravdepodobnosť, že budete môcť v dojčení úspešne pokračovať. Niektoré nemocnice, komunitné i verejné zdravotnícke zariadenia ponúkajú poradenské služby a podporu pre dojčiace matky.
Poraďte sa s lekárom, pôrodnou asistentkou alebo laktačnou poradkyňou.
Ak ste rodila v nemocnici, môžete využiť poradenské služby, ktoré ponúka väčšina z nich.
Zavolajte do miestneho verejného zdravotníckeho zariadenia a poraďte sa so zdravotnou sestrou.
Kontaktujte niektorú zo skupín na podporu dojčenia, ako je napríklad Laktačná liga – kontakt na najbližšiu poradkyňu nájdete napríklad na internete.